ЗэгурыIуэныгъэм и лъахэ
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм дыгъуасэ Iуэху дахэ щекIуэкIащ. Абы щагъэлъэпIащ нэгъабэ ирагъэкIуэкIа «Адэжь щIыналъэ: Къэбэрдей-Балъкъэрыр зэныбжьэгъугъэмрэ зэгурыIуэныгъэмрэ я республикэщ» зэпеуэм щытекIуа журналистхэр.
ЗэIущIэр къыщызэIуихым КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин жиIащ зэпеуэр къэзыпщытахэр зи IэщIагъэм хуэIэижь, республикэм фIыуэ къыщацIыху IэщIагъэлI Iэзэхэр зэрыарар, лэжьыгъэ нэхъыфIыр къыхэхыным егугъуу зэрыбгъэдыхьар.
— Адэжь щIыналъэм къэзыгъэзэжхэмрэ хамэ щIыналъэхэм щыхэхэс ди лъэпкъэгъухэмрэ гулъытэ хэхарэ пщIэрэ яхуэщIыным, ахэр адэжь хэкум исхэм яхэсыхьыжыным кIэлъыплъыным теухуауэ зэпеуэм иIэ къалэныр къызыхуэтыншэу гъэзэщIа хъуащ, — жиIащ Къумахуэм. — Радиоми, телевиденэми, газетми я лэжьакIуэхэм Iуэхум фIыуэ зэрыхащIыкIыр, ар жылагъуэм и пащхьэ илъхьэным зэрыхуэIэкIуэлъакIуэр тлъэгъуащ, зэпеуэм къагъэхьа тхыгъэхэмрэ нэтынхэмрэ къыщытпщытэм. Фи IэщIагъэм и хъер флъагъуу, республикэм и зыужьыныгъэмрэ абы ифI зыхэлъ Iуэхухэмрэ фахуэлажьэу куэдрэ Тхьэм фигъэпсэу!
Къумахуэ Мухьэдин «Адыгэ псалъэм» и лэжьакIуэ НэщIэпыджэ Замирэ зэпеуэм япэ увыпIэр къызэрыщихьамкIэ йохъуэхъу. Зэпеуэм щытекIуа журналистхэм ехъуэхъуащ КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къуэдзэ Гергоков Жамболэт, ХъыбарегъащIэ политикэмрэ СМИ-мкIэ департаментым и унафэщI Гыллыев Ахъмэт сымэ.
Зи гугъу тщIы зэпеуэм «Газетым къытехуа тхыгъэ нэхъыфI» унэтIыныгъэм япэ увыпIэр къыщихьащ «Адыгэ псалъэ» газетым политикэмкIэ, жылагъуэ, лъэпкъ IуэхухэмкIэ и къудамэм и унафэщI НэщIэпыджэ Замирэ, етIуанэ увыпIэр хуагъэфэщащ «Горянка» газетым и лэжьакIуэ ГъукIэмыхъу Ибрэхьим, ещанэр зэдагуэшащ «Адыгэ псалъэм» узыншагъэр хъумэнымкIэ и къудамэм и унафэщI ЩхьэщэмыщI Изэрэ корреспондент Чэрим Марьянэрэ.
Хэкум къэIэпхъуэжа ди лъэпкъэгъухэм ятеухуауэ теленэтын нэхъыфIыр зыгъэхьэзырахэу «1 КъБР» къэрал телерадиокомпанием и режиссер Сэралъп Самарэрэ журналист Жэрыщты За-линэрэ япэ увыпIэр хуагъэфэщащ. ЕтIуанэ увыпIэр къихьащ «Къэбэрдей-Балъкъэр» КъТРК-м и лэжьакIуэ Са- банчиевэ Арипа, радио нэтын нэхъыфIыр зыгъэхьэзырар Мэлбахъуэ Ольгэщ.
Зэпеуэм къыщыхэжыныкIахэм щIыхь тхылъхэмрэ саугъэтхэмрэ иратащ.
Жэрыщты Залинэрэ Сэралъп Самарэрэ телевиденэм и лэжьакIуэхэм ящыщу япэ увыпIэр къахьащ.
Шыпш Даянэ.
